CELEX: 32011D0089
Language: da
Date: 2011-02-08 00:00:00
Title: 2011/89/EU: Kommissionens afgørelse af 8. februar 2011 om EU-tilskud til Nederlandene for undersøgelser vedrørende Q-feber (meddelt under nummer K(2011) 554)

9.2.2011   
            
            
               DA
            
            
               Den Europæiske Unions Tidende
            
            
               L 34/72
            
         KOMMISSIONENS AFGØRELSE
   af 8. februar 2011
   om EU-tilskud til Nederlandene for undersøgelser vedrørende Q-feber
   (meddelt under nummer K(2011) 554)
   (Kun den nederlandske udgave er autentisk)
   (2011/89/EU)
   EUROPA-KOMMISSIONEN HAR —
   under henvisning til traktaten om den Europæiske Unions funktionsmåde,
   under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 23,
   under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2) (i det følgende benævnt »finansforordningen«), særlig artikel 75,
   under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (3) (i det følgende benævnt »gennemførelsesbestemmelserne«), særlig artikel 90, og
   ud fra følgende betragtninger:
   
               (1)
            
            
               I henhold til artikel 75 i finansforordningen og artikel 90, stk. 1, i gennemførelsesbestemmelserne til finansforordningen skal der forud for indgåelsen af en forpligtelse til at afholde en udgift over Den Europæiske Unions budget foreligge en finansieringsafgørelse, som fastslår de vigtigste elementer i en foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
            
         
               (2)
            
            
               Q-feber er en yderst smitsom sygdom, der forårsages af patogenet Coxiella burnetii, der er almindeligt forekommende i næsten alle verdens lande. Mange tamdyr og vildtlevende dyr kan bære sygdommen, men kvæg, geder og får er de primære reservoirer.
            
         
               (3)
            
            
               Der er ingen harmoniserede EU-regler om anmeldelse eller bekæmpelse af Q-feber hos dyr. Sygdomsbekæmpelsesforanstaltningerne træffes almindeligvis på nationalt eller regionalt plan eller endda på bedriftsniveau.
            
         
               (4)
            
            
               Ifølge EFSA's udtalelse af 27. april 2010 (4) har Q-feber kun begrænsede konsekvenser for menneskers og tamdrøvtyggeres sundhed i EU's medlemsstater. Under visse epidemiologiske omstændigheder og for bestemte risikogrupper kan konsekvenserne for folkesundheden og dermed også for samfundet og/eller økonomien imidlertid være betydelige.
            
         
               (5)
            
            
               I 2008 og 2009 blev der konstateret en større stigning i tilfælde af Q-feber hos mennesker i Nederlandene med adskillige dødsfald til følge. De epidemiologiske undersøgelser pegede på en forbindelse med store malkegedebesætninger i området, hvor denne bestemte type mælkeproduktion har udviklet sig hurtigt i den sidste halve snes år. I nævnte EFSA-udtalelse understreges det imidlertid, at det stadig ikke er klart, hvad der er den præcise årsag til, at der opstod kliniske problemer i dyrebestanden i 2005, og til stigningen i tilfælde hos mennesker i 2007.
            
         
               (6)
            
            
               Den 24. marts 2010 indgav det nederlandske ministerium for landbrug, naturspørgsmål og fødevarekvalitet en anmodning om EU-tilskud i henhold til beslutning 2009/470/EF til tekniske og videnskabelige undersøgelser af sygdommens dynamik og effektiviteten af mulige bekæmpelsesforanstaltninger på tamdrøvtyggere, f.eks. vaccination af geder.
            
         
               (7)
            
            
               De undersøgelser, Nederlandene har ansøgt om tilskud til, vil bl.a. omfatte følgende emner: i) karakteriseringen af de forskellige Coxiella burnetii-genotyper, der findes i forskellige dyrearter i Nederlandene, og deres eventuelle forskelle i virulens, ii) Coxiella burnetiis patogenicitet i drægtige og ikke-drægtige geder, iii) Coxiella burnetiis overlevelse i husdyrgødning og iv) egnede desinfektionsmetoder.
            
         
               (8)
            
            
               I henhold til artikel 22 i beslutning 2009/470/EF kan Unionen iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udarbejde EU-veterinærbestemmelser og for at udvikle undervisning og uddannelse på veterinærområdet.
            
         
               (9)
            
            
               Der bør ydes tilskud til undersøgelserne vedrørende Q-feber i Nederlandene, da resultaterne kan give ny viden, som måske kan bidrage til den fremtidige udvikling af veterinærbestemmelserne i Unionen, især hvad angår en eventuel vedtagelse af harmoniserede regler om overvågning og indberetning af sygdommen.
            
         
               (10)
            
            
               I henhold til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (5) finansieres veterinærforanstaltninger under Den Europæiske Garantifond for Landbruget. Finanskontrollen af foranstaltningerne foretages i henhold til artikel 9, 36 og 37 i nævnte forordning.
            
         
               (11)
            
            
               For at tilskuddet kan udbetales, kræves det, at de planlagte undersøgelser reelt er blevet gennemført, og at myndighederne indgiver alle de nødvendige oplysninger til Kommissionen.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   1.   Der ydes EU-tilskud til Nederlandene for landets undersøgelser vedrørende Q-feber, jf. oversigten i bilaget. Denne afgørelse er en finansieringsafgørelse som omhandlet i artikel 75 i finansforordningen.
   2.   Følgende betingelser skal være opfyldt:
   
               a)
            
            
               Resultaterne af undersøgelserne stilles til rådighed for Kommissionen og alle medlemsstaterne og fremlægges for Den Stående Komité for Fødevarekæden og Dyresundhed.
            
         
               b)
            
            
               Nederlandene skal senest den 31. marts 2012 sende Kommissionen en endelig teknisk og finansiel rapport, idet den finansielle rapport skal være ledsaget af dokumentation for de afholdte udgifter og de opnåede resultater.
            
         Artikel 2
   1.   Det tilskud, der ved denne afgørelse tillades ydet til udgifter i forbindelse med arbejdet omhandlet i artikel 1, stk. 1, må højst udgøre 500 000 EUR, der finansieres over følgende budgetpost i Den Europæiske Unions almindelige budget for 2011:
   
               —
            
            
               Budgetpost 17.04.02.01: 500 000 EUR
            
         2.   EU-tilskuddet udbetales efter fremlæggelse af de(n) i artikel 1, stk. 2, litra b), omhandlede rapporter og dokumentation.
   Artikel 3
   Denne afgørelse er rettet til Kongeriget Nederlandene.
   
      Udfærdiget i Bruxelles, den 8. februar 2011.
      
         
            På Kommissionens vegne
         
         John DALLI
         
            Medlem af Kommissionen
         
      
   
   
      (1)  EUT L 155 af 18.6.2009, s. 30.
   
      (2)  EFT L 248 af 16.9.2002, s. 1.
   
      (3)  EFT L 357 af 31.12.2002, s. 1.
   
      (4)  EFSA's Ekspertpanel for Dyrs Sundhed og Velfærd; Videnskabelig udtalelse om Q-feber. EFSA Journal 2010; 8(5):1595. [114 s.]. doi:10.2903/j.efsa.2010.159.
   
      (5)  EUT L 209 af 11.8.2005, s. 1.
   
      BILAG
      
         Beskrivelse af de tekniske og videnskabelige undersøgelser vedrørende Q-febers epidemiologi og effektiviteten af mulige bekæmpelsesforanstaltninger på tamdrøvtyggere, jf. artikel 1, stk. 1
      
      
                  Projekt 1
               
               
                  :
               
               
                  »Q-feber hos geder« omfatter dyrkning af C. burnetii og karakterisering af de forskellige genotyper af C. burnetii, der findes i Nederlandene. Undersøgelsen inddrager C. burnetiis overlevelse i husdyrgødning, de forskellige infektionsveje, udvikling af immunitet, afgivelse af C. burnetii hos drægtige og ikke-drægtige geder og generel information om C. burnetiis patogenese.
               
            
                  Projekt 2
               
               
                  :
               
               
                  »Vurdering af C. burnetii-stammers virulens i geder« behandler spørgsmålet om, hvorvidt de eksisterende nederlandske stammer i geder er mere virulente end andre C. burnetii-stammer.
               
            
                  Projekt 3
               
               
                  :
               
               
                  I »Q-febers patogenese« undersøges C. burnetii-infektioners patogenese hos geder, betydning af drægtighed for C. burnetii-infektioners patogenese, opbygning af cellulær and humoral immunitet, forskelle i C. burnetii-stammers virulens i geder og naturlig infektions beskyttende immunitet. Med viden om patogenesen og overførsel inden for en besætning kan resultaterne af diagnostiske test bedre forstås.
               
            
                  Projekt 4
               
               
                  :
               
               
                  I »Kortlægning af Q-feber-stammer i kvæg, får, hunde og katte« undersøges forbindelserne mellem Q-feber-patienter (mennesker) og mulige dyrekilder. Formålet er at sammenligne Q-feber-stammer fundet i diverse dyrearter med de stammer, der er fundet i patienter. Dette er vigtigt, for at man kan udelukke andre dyr end malkegeder som kilder til infektioner hos mennesker.
               
            
                  Projekt 5
               
               
                  :
               
               
                  I »Vaccinations effektivitet« sammenlignes tidligere gennemførte feltundersøgelser fra især Frankrig med nye feltundersøgelser i Nederlandene for at vurdere effektiviteten af vaccination af geder mod Q-feber.
               
            
                  Projekt 6
               
               
                  :
               
               
                  »Egnede desinfektionsmetoder« har til formål at finde egnede desinficeringsmidler og at vurdere, om materialer som træ, halm, jord og husdyrgødning kan desinficeres effektivt. Projektet omfatter: i) fastlæggelse af kriterier for desinficeringsmidler, ii) inaktivering af C. burnetii og C. burnetii-sporer i rene væsker, iii) inaktivering af C. burnetii og C. burnetii-sporer på komplekse materialer og i husdyrgødning og iv) inaktivering af C. burnetii og C. burnetii-sporer på komplekse overflader.